Document ID: 32003R0079

Κανονισμός (ΕΚ) αριθ. 79/2003 της Επιτροπής
της 17ης Ιανουαρίου 2003
για την τροποποίηση του κανονισμού (ΕΚ) αριθ. 1422/95 για τον καθορισμό των λεπτομερειών εφαρμογής για την εισαγωγή μελάσας στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, περί κοινής οργανώσεως αγοράς στον τομέα της ζάχαρης(1), όπως τροποποιήθηκε από τον κανονισμό (ΕΚ) αριθ. 680/2002 της Επιτροπής(2), και ιδίως το άρθρο 24 παράγραφος 4,
Εκτιμώντας τα ακόλουθα:
(1) Ο κανονισμός (ΕΚ) αριθ. 1422/95 της Επιτροπής(3), προβλέπει ότι οι αντιπροσωπευτικές τιμές στη διεθνή αγορά, με βάση τις οποίες καθορίζονται οι συμπληρωματικοί δασμοί που εφαρμόζονται κατά την εισαγωγή μελάσας, καθορίζονται καταρχήν κάθε εβδομάδα σύμφωνα με τη διαδικασία που προβλέπεται στο άρθρο 42 παράγραφος 2 του κανονισμού (ΕΚ) αριθ. 1260/2001.
(2) Το ισχύον σύστημα περιλαμβάνει τον εβδομαδιαίο καθορισμό των αντιπροσωπευτικών τιμών και των συμπληρωματικών δασμών, ακόμη και αν τα ποσά τους παραμένουν αμετάβλητα ή μεταβάλλονται ελαφρά. Για να απλουστευθεί και να διευκρινισθεί η διαδικασία καθορισμού των αντιπροσωπευτικών τιμών και των συμπληρωματικών δασμών, πρέπει να προβλεφθεί ο καθορισμός των αντιπροσωπευτικών τιμών και των συμπληρωματικών δασμών κάθε δύο εβδομάδες και, υπό ορισμένες καλώς καθορισμένες προθέσεις, η προσαρμογή τους κατά τη διάρκεια της περιόδου αυτής από την Επιτροπή.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΚ) αριθ. 1422/95, οι παράγραφοι 1 και 2 αντικαθίστανται από το ακόλουθο κείμενο:
"1. Οι συμπληρωματικοί δασμοί που αναφέρονται στο άρθρο 24 παράγραφος 1 του κανονισμού (ΕΚ) αριθ. 1260/2001 εφαρμόζονται στις μελάσες που υπάγονται στους κωδικούς ΣΟ 1703 10 00 και ΣΟ 1703 90 00.
2. Για την εφαρμογή του παρόντος κανονισμού, ως αντιπροσωπευτικές τιμές για τις μελάσες στη διεθνή αγορά ή στην κοινοτική αγορά εισαγωγής που αναφέρονται στο άρθρο 24 παράγραφος 3 του κανονισμού (ΕΚ) αριθ. 1260/2001, θεωρούνται οι τιμές cif για τα προϊόντα αυτά που διαπιστώνονται και καθορίζονται από την Επιτροπή σύμφωνα με τον κανονισμό (ΕΟΚ) αριθ. 785/68.
Οι τιμές αυτές καθορίζονται κάθε δύο εβδομάδες με διαδικασία που προβλέπεται στο άρθρο 42 παράγραφος 2 του κανονισμού (ΕΚ) αριθ. 1260/2001. Μπορούν να τροποποιηθούν κατά τη διάρκεια αυτής της περιόδου των δύο εβδομάδων από την Επιτροπή την Πέμπτη, εάν από τις πληροφορίες τις οποίες διαθέτει διαπιστώνεται μεταβολή των αντιπροσωπευτικών τιμών που προηγουμένως έχουν καθοριστεί τουλάχιστον κατά 0,5 ευρώ ανά 100 χιλιόγραμμα. Τα κράτη μέλη ανακοινώνουν στην Επιτροπή, το αργότερο κάθε Τετάρτη, τις πληροφορίες που αναφέρονται στο άρθρο 3 του κανονισμού (ΕΟΚ) αριθ. 785/68 τις οποίες διαθέτουν."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Ιανουαρίου 2003.

Labels: 3
17